Forhandlingsdrama i Sandnes: – Mildt sagt sjokkert
Makten i Sandnes ble revet ut av hendene til Ap, KrF og Venstre torsdag kveld. Avtroppende ordfører mener Høyre har drevet et uverdig dobbeltspill. For timer etter at disse partiene var i gang med å signere en avtale, ble det klart at Frp og Høyre danner flertall i Sandnes: Kenny Rettore (H) blir ordfører, Kristoffer Birkedal (Frp) blir varaordfører. Det slo ned som en bombe. – Jeg ble mildt sagt sjokkert, sier Venstres gruppeleder Julian Osorio til VG. Hele torsdagen hadde Høyre brukt sammen med Ap, KrF og Venstre. Etter lange forhandlinger ble en fire siders avtale signert – uten Høyres underskrift.  Men Høyre-toppene fikk ikke avtalen godkjent av sin nye bystyregruppe.  Stavanger Aftenblad skrev om saken først.  Det skjer ikke. For noen timer senere, sent torsdag kveld, kunngjorde Høyre at de går til Frp. – Her har Høyre ridd flere hester, det er et tillitsbrudd i alle retninger. De har vært inne og snakket med hverandre parallelt hele veien. – Litt som å si at man er eksklusiv, og så har man datet flere på samme tid? – Ja, det er egentlig sånn det oppleves. Rett og slett. Bare at dette er ganske mye verre, for det handler om å ta ansvar og sette ned et styringsdyktig flertall for en hel by. – Hva burde de sagt? At de sonderer med flere?  – Ja, i det aller minste. Vi lager ikke avtaler på bakrommet der vi fører folk bak lyset. Det er en ganske ubehagelig opplevelse, sier Osorio. Også KrF reagerte med sjokk. Frp: Merkelige dager VG har ikke lyktes med å få tak i påtroppende Høyreordfører Kenny Rettore. Men påtroppende varaordfører Kristoffer Birkedal (Frp) tok telefonen.  – Det har vært noe merkelige dager i Sandnes-politikken, det er det ingen tvil om, erkjenner Birkedal overfor VG. Valgnatten signerte Frp en avtale med Høyre-topper om at Pål Morten Borgli (Frp) skulle bli ordfører. Onsdag torpederte Høyres kommunestyregruppe avtalen. Kort etter avviste Frps gruppe et alternativ der Kenny Rettore (H) skulle bli ordfører. – Det var skapt et inntrykk av at Frp ville gå i opposisjon? – Det var ikke noe vi selv ville. Vi har sagt at det er blåblått som gjelder. Vi har ikke gjort krumspring og sagt vi vil samarbeide med andre enn Høyre, sier Birkedal. Nettopp det har Frp lenge gjort i Sandnes: Byen har vært styrt av en koalisjon med Ap, Frp, Senterpartiet, SV, Rødt og Folkeaksjonen nei til mer bompenger. Ap har hatt ordføreren, Frp varaordføreren de siste fire årene.  – Vi har samarbeidet godt med Ap i 12 år. Men når byen er blitt så blå, måtte vi prøve med Høyre. Vi tror ikke at vi må inngå så mange kompromisser nå. – Dere gikk fra å være rasende på Høyre da de trakk seg fra avtalen om at Frp skulle få ordføreren til å bli bestevenner? – Det kan du gjerne si. Det er sånn i politikken at du må gå videre og se fremover. Om vi dveler ved fortiden, får vi ikke gjennomført noen ting. Etter at Frp torsdag fikk ryggdekning blant sine egne lokalt, oversendte partiet et tilbud til Høyre om at Rettore likevel kunne bli ordfører og Birkedal varaordfører. – Vi fikk positiv tilbakemelding ganske fort, sier Birkedal. Da Høyre-Frp-alliansen torsdag kveld ble kunngjort, satt Ap, KrF og Venstre tilbake med sure miner: De hadde signert en avtale om å styre sammen med Høyre. – Tror du krumspringene etter valget skaper politikerforakt? – Jeg har forståelse for at de siste dagene kan ha svekket tilliten. Men jeg håper vi kan gjenreise tilliten med god politikk de neste fire årene, sier Birkedal. – Dobbeltspill De siste fire årene har det vært en uvanlig koalisjon i Sandnes: Ap har styrt sammen med Frp, Senterpartiet, SV, Rødt og Folkeaksjonen nei til mer bompenger. Ordfører i Sandnes Stanley Wirak (Ap) ler av VGs spørsmål om han er sur i dag. – Nei da, men jeg er forundret. Det er dette dobbeltspillet Høyre kjører. Det er uverdig. Wirak sikter til at Ap, Venstre og KrF forhandlet frem en avtale med Høyre om å styre byen, etter at Høyre hadde forkastet en avtale med Frp. – Så får vi bare høre at nei da, nå skal de tilbake til Frp igjen. Det er litt underlig.  Wirak sier det er vanlig å ha fullmakter når man går inn i forhandlinger. Det var Høyres nye bystyregruppe som sa nei til Ap, Venstre og KrF. – Vi må kunne stole på hverandre. Du kan ikke forhandle med to parter samtidig og bruke den ene som rundingsbøye for å oppnå noe hos den andre. – Kan kuvendingene skape politikerforakt? – Jeg tror det. Folk er «øvegidde» og rister på hodet. – Hva tenker du om at Frp går over til høyresiden? – Det er for så vidt helt greit, om de bare hadde spilt et rent spill, sier Wirak. – Ikke noe særlig Frp – som nå får varaordføreren under Høyres ledelse – har hatt samme posisjon under Ap-ordfører Wirak de siste årene. – Vi hadde en avtale med Frp om at de ikke skulle snakke med andre før vi hadde sortert om det var grunnlag for å kjøre videre, sier Wirak. Han sier at de valgnatten avtalte å møtes neste dag. – Så skriver Frp i løpet av natten en avtale med Høyre, som Høyre etterpå går fra. Det var ikke noe særlig, sier ordføreren som nå blir pensjonist. Storby-drama Det er ikke bare i Sandnes det har vært høy temperatur på forhandlingene: 
Forhandlingene mellom Høyre, Arbeiderpartiet Kristelig Folkeparti og Venstre i Sandnes kollapset torsdag kveld.  Like etter ble det kunngjort at Høyre og Fremskrittspartiet danner flertall i byen. Kenny Rettore (H) blir ordfører, Kristoffer Birkedal (Frp) varaordfører. Julian Osorio i Venstre beskylder Høyre for å ha brutt tilliten ved å forhandle parallelt med flere partier. Avtroppende ordfører Stanley Wirak (Ap) beskylder Høyre for et uverdig dobbeltspill. KrF har også reagert sterkt på nyheten. Birkedal fra Frp erkjenner at det har vært "noen merkelige dager i Sandnes-politikken", men håper at tilliten kan gjenopprettes de neste fire årene.